Broj: 711-I-715-M-2/21-04-11

Zagreb, 5. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **na zahtjev dužnosnice Marije Vučković, ministrice poljoprivrede,** za davanjem mišljenja Povjerenstva, na 114. sjednici, održanoj dana 5. veljače 2021.g., daje sljedeće

**MIŠLJENJE**

**Povodom zahtjeva dužnosnice Marije Vučković, ministrice poljoprivrede, za davanjem mišljenja Povjerenstva od 11. siječnja 2021.g., u odnosu na prijavu Obiteljskog poljoprivrednog gospodarstva čiji nositelj je bio suprug dužnosnice, Povjerenstvo prihvaća obrazloženje dužnosnice slijedom čega je ista opravdano mogla biti dovedena u zabludu u pogledu obveze prijave predmetnog Obiteljskog poljoprivrednog gospodarstva u Izvješću o imovinskom stanju dužnosnika.**

Obrazloženje

Povjerenstvo je dana 11. siječnja 2021.g. pod brojem: 711-U-110-M-2/21-01-2 zaprimilo zahtjev za davanjem mišljenja Povjerenstva, podnesen od strane dužnosnice Marije Vučković, ministrice poljoprivrede, povodom kojeg je otvoren predmet broj: M-2/21.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu toga Zakona. Uvidom u Registar dužnosnika koji vodi Povjerenstvo utvrđeno je da Marija Vučković obnaša dužnost ministrice poljoprivrede od 23. srpnja 2020.g. te da je istu dužnost obnašala od 19. srpnja 2019. do 22. srpnja 2020.g. Prije te dužnosti, Marija Vučković obnašala je dužnost državne tajnice u Ministarstvu poljoprivrede od 24. studenog 2016. do 18. srpnja 2019.g., pomoćnice ministra regionalnoga razvoja i fondova Europske unije od 24. veljače 2016. do 24. studenog 2016.g. te prije toga zamjenice župana Dubrovačko - neretvanske županije u mandatu 2013. - 2016. Stoga je Marija Vučković, povodom obnašanja navedenih dužnosti, obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da podnosi zahtjev za davanjem mišljenja Povjerenstva slijedom medijskih upita o postojanju obiteljskog poljoprivrednog gospodarstva čiji je nositelja bio njezin suprug, ………………., u razdoblju između 2016. i 2020. godine, a koje nije bilo evidentirano u obrascu "Izvješće o imovinskom stanju dužnosnika", koji je ispunila. U vezi navedenog dužnosnica navodi kako je Obiteljsko poljoprivredno gospodarstvo nositelja ……….. …………… (u daljnjem tekstu: OPG) upisano u Upisnik poljoprivrednika u rujnu 2016. godine, slijedom činjenice o posjedu i uređenju voćnjaka od 0,25 ha. ………………. je u rujnu 2016. godine imao i prebivalište i boravište u Pločama, a u 2017. godini je promijenio prebivalište i preselio u Zagreb. Zemljište uneseno u OPG je stečeno nasljedstvom i uneseno u obrazac Izvješće o imovinskom stanju dužnosnika. Prema navodima člana obitelji, tražena je odjava OPG-a, pri čemu navedeni OPG, prema postojećem Zakonu o obiteljskom poljoprivrednom gospodarstvu, nema niti uvjete za upis u Upisnik obiteljskih poljoprivrednih gospodarstava s obzirom na nedostatne resurse (površinu voćnjaka) i nedovoljnu ekonomsku veličinu.

Nadalje, dužnosnica opreza radi ukazuje na činjenicu da iz obrasca Izvješće o imovinskom stanju dužnosnika proizlazi prijava svih nekretnina, time i poljoprivrednih resursa koji su u vlasništvu dužnosnika ili člana obitelji te, naravno, dohodaka, no nije predviđeno evidentiranje OPG-a. Dužnosnica ističe kako postoje upute koje su vidljive samo ako se na obrascu pritisne znak upitnika, u kojima stoji da dužnosnici ili članovi obitelji koji su vlasnici obrta, nositelji su obiteljskog poljoprivrednog gospodarstva, imaju udjele u zadrugama, društvima osoba ili su nositelji samostalnih profesionalnih djelatnosti i slično, isto unose na način da u polju Vrsta udjela odaberu opciju Poslovni udio. Međutim, dužnosnica prilikom ispunjavanja predmetnog obrasca nije imala potrebu otvoriti opciju označenu upitnikom, budući da se u istom obrascu u odjeljak Podaci o poslovnim udjelima, dionicama i vrijednosnim papirima nudi 1) dionice, 2) poslovni udjeli 3) udjeli u fondovima i 4) ostali vrijednosni papiri. Dužnosnica navodi kako je poslovni udio definiran Zakonom o trgovačkim društvima i ne može se odnositi na obiteljsko poljoprivredno gospodarstvo, koje ima OIB fizičke osobe nositelja. U OPG-u se ne može imati udio, nad njim se ne definira vlasništvo nego nad resursom ukoliko je u vlasništvu dužnosnika ili člana obitelji. Jednako tako, sve druge opcije unutar ovog odjeljka (ostali vrijednosni papiri, dionice, udjeli u fondovima) jasno i nedvojbeno upućuju da je riječ o odjeljku u kojem se prijavljuju financijski instrumenti, stoga nije otvorila oznaku upitnik koja služi za razjašnjavanje eventualnih nejasnoća, jer nije imala nejasnoća. U istom odjeljku prijavljene su sve dionice u posjedu dužnosnice ili člana obitelji, bez obzira je li riječ o jednoj ili više dionica. Dodatno ističe da druge napomene iz upute (koja se, ističe se opetovano, otvara samo pritiskanjem opcije označene upitnikom) za odjeljak Podaci o poslovnim udjelima, dionicama i vrijednosnim papirima proizlaze i iz samog Zakona o sprječavanju sukoba interesa, dok ova napomena ne proizlazi.

Dužnosnica ističe kako bi svakako unijela postojanje OPG-a čiji je nositelja član obitelji u obrazac Izvješće o imovinskom stanju dužnosnika, u dijelu koji se naziva Napomene, da je imala saznanja da je OPG još uvijek u Upisniku poljoprivrednika. Prilikom provođenja Popisa poljoprivrede koji se provodio u rujnu i listopadu 2020. godine dobivena je obavijest da je gospodarstvo još uvijek u Upisniku poljoprivrednika, a nije u Upisniku obiteljskih poljoprivrednih gospodarstava te je nositelj poljoprivrednog gospodarstva, podnio iznova zahtjev za brisanje i dobio potvrdu, odnosno rješenje da je isto obrisano 2. prosinca 2020. godine.

Dodatno ističe da su stupanjem na snagu Zakona o obiteljskom poljoprivrednom gospodarstvu iz 2018. godine definirani kriteriji za utvrđivanje obiteljskog poljoprivrednog gospodarstva (članak 15. Zakona o OPG-u) te da predmetno poljoprivredno gospodarstvo nema uvjete za upis u Upisnik obiteljskih poljoprivrednih gospodarstava jer nema ekonomsku veličinu i nije ni podnijelo zahtjev za usklađivanje i/ili upis.

Dužnosnica dalje ističe da jedino što je predmetno poljoprivredno gospodarstvo moglo tražiti, po bilo kojem od propisa koji se odnose na poljoprivredu, jesu naknade za štete od elementarnih nepogoda. No poljoprivredno gospodarstvo nikad nije zatražilo nikakvu naknadu niti za štete od elementarnih nepogoda, iako su elementarne nepogode rezultirale krčenjem većeg dijela resursa i na predmetnom gospodarstvu.

Konačno, dužnosnica je kontaktirala i Agenciju za plaćanja u poljoprivredi, ribarstvu i ruralnom razvoju te joj je tom prilikom, uz to što joj je potvrđeno da su greške prilikom traženja odjave rijetke ali moguće, predočen i zapisnik u kojem je utvrđeno brisanje resursa, stoga se ovdje iskazuje mogućnost da je tom prigodom došlo do pogreške - brisanja parcele umjesto potpunog brisanja OPG-a iz Upisnika. Ističe da je ovo brisanje provedeno tek 3. travnja 2020. godine, no isto tako, s obzirom na velik broj predmeta u Agenciji za plaćanja u poljoprivredi, ribarstvu i ruralnom razvoju (stotine tisuća prijava na natječaje, usklađivanja, upisa, brisanja i ažuriranja) i činjenicu da prilikom usklađivanja, upravo zbog velikog broja i kontrole potpora, prioritet imaju desetci tisuća onih koji imaju uvjete za upis u Upisnik OPG-ova, moguće je da je spomenuto ažuriranje, odnosno brisanje, bilo zatraženo znatno ranije.

Dužnosnica također navodi da se nositelj poljoprivrednog gospodarstva ……… ………… nikad nije prijavio u AGRONET, jer nema izračunatu ekonomsku veličinu, ne ostvaruje dohotke i ne podnosi zahtjev za potpore.

Na traženje Povjerenstva, Agencija za plaćanja u poljoprivredi, ribarstvu i ruralnom razvoju dostavila je očitovanje, KLASA: 320-01/21-01/0448, URBROJ: 343-0801/04-21-002 od 21. siječnja 2021.g., u kojem se navodi da …………………. nije upisan u Upisnik poljoprivrednika, tj. bio je upisan u razdoblju od 21. rujna 2016.g. do 2. prosinca 2020.g. u obiteljsko poljoprivredno gospodarstvo pod nazivom OPG Vučković Antonio. U tom razdoblju nije imao posjeda. Izjava o zatvaranju gospodarstva podnesena je 2. prosinca 2020.g.

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 1. ZSSI-a propisano je da su podatci koji se unose u obrazac izvješća: podatci o imovini dužnosnika i članova obitelji (što se odnosi na bračnog ili izvanbračnog druga i malodobnu djecu), podatci o dužnostima koje obavljaju profesionalno ili neprofesionalno, zatim o ostalim dužnostima i djelatnostima koje obnašaju odnosno obavljaju te o djelatnosti koju su obavljali neposredno prije stupanja na dužnost.

Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini. Sukladno članku 8. stavku 7. podstavku 7. ZSSI-a podaci o stečenoj imovini koju je dužnosnik dužan prijaviti Povjerenstvu u izvješću o imovinskom stanju obuhvaćaju, između ostalog, podatke o poslovnim udjelima i dionicama u trgovačkim društvima te podatke o udjelima u vlasništvu drugih poslovnih subjekata. Poslovni subjektu u smislu ZSSI-a su trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona (članak 4. stavak 4. ZSSI-a).

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je, na temelju zakonske ovlasti iz članka 8. stavka 9. ZSSI-a, odlukom koju je donijelo na 79. sjednici održanoj 31. prosinca 2014.g utvrdilo sadržaj obrazac izvješća o imovinskom stanju. Odluka je objavljena u „Narodnim novinama“ broj 4/15 . te je obrazac Izvješća prilog navedene Odluke i čini njen sastavni dio.

Predmetnom odlukom utvrđeno je da su dužnosnici i ostali obveznici podnošenja izvješća o imovinskom stanju iz članka 3. ZSSI-a obvezni podnositi izvješća o imovinskom stanju isključivo na elektroničkom obrascu Izvješća, koji je dostupan na internetskoj stranici Povjerenstva www.sukobinteresa.hr.

U propisanom obrascu predviđena je, između ostalog i rubrika „Poslovni udjeli, dionice i vrijednosni papiri u poslovnim subjektima“.

Nadalje, odlukom je također utvrđeno kako će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva. Povjerenstvo je objavilo Upute za popunjavanje obrasca izvješća kojima se upućuje dužnosnike na koji način trebaju popuniti rubriku obrasca izvješća o imovinskom stanju. U navedenoj Uputi od 1. siječnja 2020.g., objavljenoj na internetskoj stranici Povjerenstva, ukazuje se dužnosnicima na potrebu prikupljanja dokumentacije prije pristupa ispunjavanju obrasca izvješća iz koje će biti vidljivi podatci i o ostalim članstvima dužnosnika u drugim pravnim osobama, udruženjima i organizacijama (naziv, OIB i sjedište pravne osobe, datum početka i prestanka članstva, funkcije).

U istoj se Uputi navodi da, ako dužnosnik ili članovi njegove obitelji imaju u vlasništvu ili suvlasništvu poslovne udjele, dionice ili vrijednosne papire u poslovnim subjektima, u rubrici „Poslovni udjeli, dionice i vrijednosni papiri u poslovnim subjektima“, nakon odabira opcije „Postoji” otvorit će se polja u koja je potrebno unijeti sljedeće podatke: vrstu udjela (izborom jedne od opcija iz padajućeg izbornika), puni naziv i OIB poslovnog subjekta u kojem ima udjele, sjedište poslovnog subjekta, veličinu i vrijednost udjela, oblik vlasništva, način stjecanja te činjenicu da li je izvršen prijenos upravljačkih prava na temelju dužnosnikova udjela u kapitalu trgovačkog društva (dionica ili poslovnih udjela) od 0,5% ili većeg, sukladno članku 16. st. ZSSI-a, kao i podatke o fizičkim ili pravnim osobama na koje je prijenos izvršen. U napomeni vezanoj uz ovu rubriku navodi se da dužnosnici ili članovi obitelji koji su vlasnici obrta, nositelji obiteljskog poljoprivrednog gospodarstva, imaju udjele u zadrugama, društvima osoba ili su nositelji samostalnih profesionalnih djelatnosti i slično, isto unose na način da u polju „Vrsta udjela” odaberu opciju „Poslovni udio”.

Povjerenstvo ukazuje da Zakon o poljoprivredi („Narodne novine“ broj 118/18., 42/20. i 127/20.) u članku 3. stavku 1. točki a. definira poljoprivrednika kao fizičku ili pravnu osobu ili skupinu fizičkih ili pravnih osoba koje obavljaju poljoprivrednu djelatnost na području Republike Hrvatske, a obuhvaća sljedeće organizacijske oblike: OPG; samoopskrbno poljoprivredno gospodarstvo, obrt registriran za obavljanje poljoprivredne djelatnosti; trgovačko društvo ili zadruga registrirana za obavljanje poljoprivredne djelatnosti te druga pravna osoba.

Na temelju članka 5. stavka 1. točke a. Zakona o obiteljskom poljoprivrednom gospodarstvu („narodne novine“ broj: 29/18, 32/19) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema točki b) navedenog članka istog Zakona djelatnost poljoprivrede obuhvaća bilinogojstvo, stočarstvo i s njima povezane uslužne djelatnosti sukladno skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti, a prema točki d) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om. OPG nema vlastiti OIB, već je to OIB njegova nositelja, koji stječe prava i obveze u ime OPG-a (članak 33. Zakona o obiteljskom poljoprivrednom gospodarstvu).

Shodno tome, OPG nije pravna osoba, odnosno nema pravni subjektivitet u punom smislu, već se radi o jednom od zakonom predviđenih organizacijskih oblika gospodarskog subjekta poljoprivrednika fizičke osobe koji, radi stvaranja dohotka, samostalno i trajno obavlja djelatnost poljoprivrede i s njom povezane dopunske djelatnosti. Slijedom odredbe članka 4. stavka 4. ZSSI-a, koja propisuje da su poslovni subjekti u smislu navedenog Zakona i nositelji samostalnih djelatnosti te nositelji i članovi drugih poslovnih subjekata osnovanih na temelju zakona, Povjerenstvo zaključuje kako se OPG smatra poslovnim subjektom u smislu odredbi ZSSI-a, odnosno poslovnim subjektom u vlasništvu nositelja. Isto tako, nositelj OPG-a smatra se osobom koja obavlja poslove upravljanja tim OPG-om, a stečeni dohodak OPG-a predstavlja dohodak od samostalne djelatnosti nositelja OPG-a. Naime, dohodak koji se ostvaruje djelatnošću OPG-a smatra se imovinom odnosno primitkom, i to po osnovi dohotka od samostalne djelatnosti dužnosnika koji je nositelj OPG-a, u smislu članka 8. ZSSI-a. Povjerenstvo pritom napominje kako se subvencije i potpore isplaćene OPG-u za njegovu djelatnost također smatraju dohotkom OPG-a.

Slijedom navedenog, dužnosnici su obiteljska poljoprivredna gospodarstva u kojima su nositelji oni ili njihov bračni/izvanbračni drug dužni prijaviti Povjerenstvu u izvješću o imovinskom stanju dužnosnika, kao i gore navedene primitke koje se ostvaruju djelatnošću OPG-a i to u iznosu ostvarenom na godišnjoj razini, kao i bitne promjene istih sukladno obvezi iz članka 8. stavka 2. ZSSI-a. Dužnosnici su također dužni prijaviti i sredstva za obavljanje djelatnosti OPG-a.

Međutim, u konkretnom slučaju Povjerenstvo prihvaća navode dužnosnice Marije Vučković iznesene u predmetnom zahtjevu za davanjem mišljenja. Naime, „Poslovni udio“ pojam je koji se veže uz trgovačka društva, odnosno Zakon o trgovačkim društvima. Obzirom da je obrascem Izvješća o imovinskom stanju dužnosnika propisana rubrika „Poslovni udjeli, dionice i vrijednosni papiri u poslovnim subjektima“, u kojoj se, nakon odabira opcije „Postoji”, otvara podrubrika -„vrsta udjela“, kao padajući izbornik koji nudi opcije: dionice, poslovni udio, udio u fondu i drugi vrijednosni papiri, dužnosnica je opravdano mogla biti dovedena u zabludu u pogledu obveze prijave predmetnog Obiteljskog poljoprivrednog gospodarstva njenog supruga u Izvješću o imovinskom stanju dužnosnika. Povjerenstvo pritom napominje kako je predmetni OPG u međuvremenu brisan iz Upisnika, odnosno više ne postoji, pa ga dužnosnica slijedom navedene činjenice nije više u obvezi navoditi u Izvješćima o imovinskom stanju dužnosnika.

Povjerenstvo zaključno napominje kako su dužnosnici i dalje u obvezi, slijedom svega ranije navedenog, u izvješća o imovinskom stanju dužnosnika prijavljivati OPG čiji su nositelji oni ili njegovi bračni/izvanbračni drugovi, kao i prihode OPG-a te sve promjene u odnosu na navedeno, sukladno Uputi o popunjavanju obrasca izvješća. Međutim, Povjerenstvo će, povodom napomena dužnosnice iz predmetnog zahtjeva za davanjem mišljenja, izvršiti preinaku rubrika obrasca izvješća o imovinskom stanju dužnosnika, kako bi se u buduće izbjegle sve eventualne dvojbe oko ove obveze dužnosnika.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Marija Vučković, elektroničkom dostavom
2. Objava na internetskoj stranici Povjerenstva
3. Pismohrana